b'\n_START_ARTICLE_\nRikke Skov\n_START_SECTION_\nCariera de club\n_START_PARAGRAPH_\nSkov \xc8\x99i-a \xc3\xaenceput cariera de handbalist\xc4\x83 \xc3\xaen 1992, la v\xc3\xa2rsta de 12 ani. A jucat pentru Overlund GF p\xc3\xa2n\xc4\x83 \xc3\xaen 1994, c\xc3\xa2nd s-a transferat la Viborg HK. Skov a c\xc3\xa2\xc8\x99tigat numeroase titluri cu Viborg, at\xc3\xa2t \xc3\xaen competi\xc8\x9biile interne c\xc3\xa2t \xc8\x99i \xc3\xaen cele europene. Palmaresul ei european include c\xc3\xa2\xc8\x99tigarea Ligii Campionilor EHF Feminin \xc3\xaen 2006, 2009 \xc8\x99i 2010, \xc8\x99i a Cupei EHF \xc3\xaen 1999 \xc8\x99i 2004. \xc3\x8en campionatul intern, Skov \xc8\x99i-a adjudecat cu echipa ei patru Cupe ale Danemarcei \xc8\x99i \xc8\x99apte titluri de campioan\xc4\x83 a Danemarcei.\n_START_SECTION_\nCariera la echipa na\xc8\x9bional\xc4\x83\n_START_PARAGRAPH_\nRikke Skov a debutat \xc3\xaen echipa na\xc8\x9bional\xc4\x83 feminin\xc4\x83 de handbal a Danemarcei pe data de 28 iulie 2000, \xc8\x99i a fost numit\xc4\x83 c\xc4\x83pitanul echipei \xc3\xaen 2007. Cu echipa Danemarcei a c\xc3\xa2\xc8\x99tigat, \xc3\xaen 2004, medalia de aur la Olimpiada de var\xc4\x83 de la Atena, \xc3\xaenving\xc3\xa2nd \xc3\xaen final\xc4\x83, dup\xc4\x83 loviturile de departajare de la \xc8\x99apte metri, echipa Coreei de Sud._NEWLINE_De asemenea, Skov este de\xc8\x9bin\xc4\x83toarea unei medalii de argint la Campionatul European de Handbal Feminin din 2004, desf\xc4\x83\xc8\x99urat \xc3\xaen Ungaria._NEWLINE_\xc3\x8en aprilie 2009, Skov \xc8\x99i-a anun\xc8\x9bat retragerea de la echipa na\xc8\x9bional\xc4\x83. P\xc3\xa2n\xc4\x83 \xc3\xaen acel moment, Rikke Skov a jucat 107 meciuri \xc8\x99i a \xc3\xaenscris 296 goluri pentru \xc8\x9bara sa. Cu toate acestea, Skov a fost convins\xc4\x83 s\xc4\x83 joace pentru Danemarca \xc8\x99i la Campionatul European de Handbal Feminin din 2010, care s-a desf\xc4\x83\xc8\x99urat \xc3\xaen Danemarca \xc8\x99i Norvegia, unde Skov a fost una din piesele de baz\xc4\x83 ale echipei sale. Danemarca a fost \xc3\xaenvins\xc4\x83 de Norvegia \xc3\xaen semifinal\xc4\x83 \xc8\x99i a ratat medalia de bronz \xc3\xaen finala mic\xc4\x83, fiind \xc3\xaenvins\xc4\x83 de Rom\xc3\xa2nia cu scorul de 16-15. Skov a fost principala marcatoare a Danemarcei \xc3\xaen acest meci, al\xc4\x83turi de Ann Grete Norgaard, cu 4 goluri \xc3\xaenscrise. \xc3\x8en total, Skov a \xc3\xaenscris 19 goluri la acest Campionat European.\n_START_SECTION_\nVia\xc8\x9ba personal\xc4\x83\n_START_PARAGRAPH_\nRikke Skov este c\xc4\x83s\xc4\x83torit\xc4\x83 cu o alt\xc4\x83 fost\xc4\x83 handbalist\xc4\x83 danez\xc4\x83 care a jucat pentru Viborg, Lotte Kiaerskou, \xc3\xaen v\xc3\xa2rst\xc4\x83 de 35 de ani. Cele dou\xc4\x83 \xc8\x99i-au oficializat rela\xc8\x9bia \xc3\xaen 2005. \xc3\x8en 2006, \xc3\xaen urma unei fertiliz\xc4\x83ri artificiale, Lotte a n\xc4\x83scut o fat\xc4\x83, botezat\xc4\x83 Karoline. \xc3\x8en vara lui 2008, Lotte a n\xc4\x83scut \xc8\x99i un b\xc4\x83iat, Andre. Lotte a declarat public: \xe2\x80\x9e\xc3\x8emi doresc ca \xc3\xaen cur\xc3\xa2nd \xc8\x99i Rikke s\xc4\x83 r\xc4\x83m\xc3\xa2n\xc4\x83 gravid\xc4\x83\xe2\x80\x9d.'